钦定古今图书集成/明伦汇编/官常典/第073卷 > 长沙宣武王懿
## 钦定古今图书集成/明伦汇编/官常典/第073卷 > 长沙宣武王懿

按《梁书太祖五王传》，“太祖十男，张皇后生长沙宣武
王懿，永阳昭王敷，高祖衡阳宣王畅。李太妃生桂阳
简王融。懿及融，齐永明中为东昏所害，敷、畅建武中
卒，高祖践阼，并追封郡王。陈太妃生临川靖惠王宏，
南平元襄王伟。吴太妃生安成康王秀，始兴忠武王
憺。费太妃生鄱阳忠烈王恢。”按《长沙嗣王传》，“高祖
长兄懿，字元达，少有令誉，解褐齐安南邵陵王行参
军，袭爵临湘县侯，迁太子舍人、洗马建安王友。出为
晋陵太守，曾未期月，讼理人和，称为善政。入为中书
侍郎。永明季，授持节都督梁、南北秦沙四州诸军事、
西戎校尉、梁南梁二州刺史，加冠军将军。是岁魏人
入汉中，遂围南郑，懿随机拒击，伤杀甚”多，乃解围遁
去。懿又遣氐帅杨元秀攻魏历城、皋兰、骆火、坑池等
六戍，克之。魏人震惧，边境遂宁。进号征虏将军，增封
三百户。迁督益宁二州军事、益州刺史。入为太子右
卫率，尚书吏部郎，卫尉卿。永元二年，裴叔业据豫州
反，授持节、征虏将军、督豫州诸军事、豫州刺史，领历
阳、南谯二郡太守，讨叔业。叔业惧，降于魏。既而平西
将军崔慧景入寇京邑，奉江夏王宝元围台城。齐室
大乱，诏征懿。懿时方食，投箸而起，率锐卒三千人援
城。慧景遣其子觉来拒，懿奔击，大破之，觉单骑走。乘
胜而进，慧景众溃，追奔之。授侍中、尚书右仆射，未拜，
仍迁尚书令、都督征讨水陆诸军事，持节、将军如故，
增邑二千五百户。时东昏肆虐，茹法珍、王咺之等执
政，宿臣旧将，并见诛夷。懿既立元勋，独居朝右，深为
法珍等所惮，乃说东昏曰：“懿将行《隆昌故事》，陛下命
在晷刻。”东昏信之，将加酷害，而懿所亲知之，密具舟
江渚，劝令西奔。懿曰：“古皆有死，岂有叛走尚书令耶？”
遂遇祸。中兴元年，追赠侍中、中书监、司徒，宣德太后
临朝，改赠太傅。天监元年，追崇丞相，封长沙郡王，谥
曰“宣武。”给九旒鸾辂、辒辌车、黄屋左纛，前后部羽葆、
鼓吹，挽歌二部，虎贲班剑百人。葬礼一依晋安平王
故事。

按《南史》本传：“懿名望功业素重，武帝本所崇敬。帝以
天监元年四月丙寅即位，是日即见褒崇。戊辰，乃始
赠第二兄敷、第四弟畅、第五弟融。至五月，有司方奏
追皇考、皇妣尊号，迁神主于太庙。帝不亲奉，命临川
王宏侍从。七月，帝临轩，遣兼太尉、散骑常侍王份奉
策上太祖文皇帝、献皇后及德皇后尊号。既先卑后”
尊，又临轩命策，识者颇致讥议焉。